Author: administrator
Last saved by: viktoria.radvanska
Company: Abyss

Predkladacia správa

Slovenská republika sa po vstupe do Organizácie pre hospodársku spoluprácu a rozvoj (ďalej len OECD)  a Európskej únie stala donorskou krajinou a zaviazala sa k pomoci rozvojovým krajinám a ku globálnemu znižovaniu chudoby. Tento záväzok môže realizovať len za predpokladu, že bude mať podporu slovenskej spoločnosti. Na rozdiel od tradičných donorských krajín je informovanosť slovenskej verejnosti o globálnych problémoch a spôsoboch ich riešenia zatiaľ nízka. Aj napriek solidarite, ktorú verejnosť prejavuje v prípade humanitárnych kríz vo svete, stále chýba širšie povedomie  o tom, čo znamená extrémna chudoba, čo je významom rozvojovej spolupráce, ako  aj o širšom kontexte globálnej previazanosti. Problémy rozvojových krajín sa zdajú vzdialené, pritom nedávna ekonomická a finančná kríza zreteľne poukázala na prepojenosť dnešného globálneho sveta a na skutočnosť, že udalosti v iných častiach sveta ovplyvňujú do značnej miery život aj u nás. 
 
Zvyšovanie informovanosti a zdôrazňovanie potreby solidarity a apelu na zmenu nášho správania a rozhodovania  sa  má stať súčasťou celoživotného vzdelávania, t. j. od materských, základných a stredných škôl až po vysokoškolské vzdelávanie a  byť doplnené o ponuku neformálneho vzdelávania pre široké skupiny obyvateľstva.
 
Programové vyhlásenie vlády Slovenskej republiky na roky 2010 – 2014  v oblasti základných a stredných škôl si dáva za cieľ  zmenu systému a obsahu výučby. Pri zmene povinného obsahu vzdelávania má byť hlavným kritériom výchova aktívneho občana schopného uplatniť sa na medzinárodnom trhu práce a napĺňať svoje sociálne a duchovné potreby. Štátny vzdelávací program má byť upravený tak, aby podporoval výchovu  k sebestačnosti, zodpovednosti za vlastné konanie, šetrnosti a ohľaduplnosti, kritickému mysleniu a mysleniu v súvislostiach,  občianskemu aktivizmu, obhajobe vlastného názoru a rešpektu k názorom druhých ľudí. Potrebné je podporiť posun od memorovania k tvorbe spôsobilosti a ku schopnosti informácie získať, využívať, ale aj kriticky hodnotiť. Princípy globálneho vzdelávania prispievajú k napĺňaniu týchto programových téz.  Programové vyhlásenie vlády Slovenskej republiky si taktiež stanovila podporovať rozvojové vzdelávanie na školách a výchovu mladých ľudí vo vedomí solidarity a spolupatričnosti.
 
Podpora štúdia globálnych tém na vysokých školách zabezpečí zvýšenie počtu kvalifikovaných pracovníkov v oblasti medzinárodnej rozvojovej spolupráce. Absolventi sa budú môcť uplatniť vo verejných  inštitúciách,  akademickom sektore,  súkromnom sektore alebo v obchodných komorách, v oblasti medzinárodného obchodu a podnikania v rozvojových krajinách, v mimovládnom sektore ako experti a terénni pracovníci na projektoch v rozvojových krajinách. Absolventi budú mať možnosť uplatnenia sa aj v rôznych medzinárodných medzivládnych organizáciách, ktoré požadujú vysokú profesionálnu úroveň svojich zamestnancov. 
 
Na vypracovaní Národnej stratégie pre globálne vzdelávania na obdobie rokov 2012 – 2016 sa okrem predkladateľov podieľali Úrad vlády Slovenskej republiky, Štátny pedagogický ústav, Metodicko-pedagogické centrum Bratislava a Platforma mimovládnych rozvojových organizácií. 
 
Hlavnými cieľmi Národnej stratégie pre  globálne vzdelávanie na obdobie rokov 2012 - 2016 sú:
-          začleniť globálne vzdelávanie do predprimárnej, primárnej, sekundárnej a terciálnej úrovne formálneho vzdelávania;
-          zvýšiť význam globálneho vzdelávania v oblasti neformálneho vzdelávania a podporiť osvetové aktivity, určené širokej verejnosti; 
-          rozvíjať spoluprácu a partnerstvo v oblasti globálneho vzdelávania medzi zainteresovanými aktérmi;
-          zabezpečiť  dlhodobú finančnú podporu pre kvalitné a efektívne programy globálneho vzdelávania.